Suvi Minkkinen

**Suvi Minkkinen** (s. 8. joulukuuta 1994 Joutsa) on suomalainen ampumahiihtäjä, joka edustaa Joutsan Pommia. Hänen valmentajanaan toimii Mikko Viitanen. Olympialaisissa Minkkinen on saavuttanut pronssia takaa-ajokilpailussa Milano-Cortinassa 2026 ja MM-kilpailuissa pronssia pikakilpailussa Lenzerheidessa 2025.

## Arvokilpailut
Pyeongchangin talviolympialaisissa 2018 Minkkinen oli normaalimatkalla 69:s. Östersundin maailmanmestaruuskisoissa 2019 hän oli pikamatkalla 73:s. Pokljukan maailmanmestaruuskisoissa 2021 hän oli pikakilpailun 85:s ja normaalimatkan 57:s. Pekingin talviolympialaisissa 2022 Minkkisen sijoitukset olivat 51:s (pikakilpailu) ja 43:s (takaa-ajo). Oberhofin maailmanmestaruuskisoissa 2023 hän oli normaalimatkan 8:s, pikakilpailun 35:s, takaa-ajon 24:s ja yhteislähdön 25:s. Nove Meston maailmanmestaruuskisoissa 2024 Minkkinen oli pikakilpailun 47:s, takaa-ajon 29:s ja normaalimatkan 23:s. 

Lenzerheiden maailmanmestaruuskilpailuissa 2025 hän saavutti ensimmäisen arvokilpailumitalinsa ollen pronssilla pikakilpailussa. Minkkinen ampui nollat kummaltakin ampumapaikalta ja sijoittui kolmanneksi jääden 10,0 sekuntia Ranskan Justine Braisaz-Bouchet’sta ja 0,2 sekuntia Saksan Franziska Preussista. Neljänneksi sijoittunut Sveitsin Lena Häcki-Groß hävisi puolestaan Minkkiselle 1,4 sekuntia. Takaa-ajossa hän sijoittui kuudenneksi, normaalimatkalla neljänneksi ja yhteislähdössä kahdeksanneksi.

Minkkinen kuului Milanon ja Cortinan olympialaisissa 2026 kuudenneksi sijoittuneeseen Suomen sekaviestijoukkueeseen. Normaalimatkalla hän oli 20:s ja pikakilpailussa kuudes. Pikakilpailua seuranneessa takaa-ajossa Minkkinen saavutti olympiapronssia selvitettyään kaikki neljä ampumapaikkaa ilman sakkokierroksia. Viestissä hän oli seitsemäs ja yhteislähdössä 19:s.

## Maailmancup
Minkkinen debytoi ampumahiihdon maailmancupissa kaudella 2017–2018. Tätä ennen hänellä oli kokemusta kansainvälisistä kilpailuista IBU-Cupissa, ampumahiihdon nuorten maailmanmestaruuskilpailuista ja talviuniversiadeista 2015. Maailmancupissa Minkkinen saavutti 15. sijan Kontiolahden takaa-ajokilpailussa kaudella 2022–2023, joka oli tuolloin hänen paras sijoituksensa. Parisekaviestissä hän sijoittui Otto Inveniuksen kanssa kolmanneksi Oslossa maaliskuussa 2024. Minkkisen ensimmäinen henkilökohtainen palkintopallisija maailmancupissa oli Kontiolahden pikakilpailun kolmas sija kaudella 2024–2025. Minkkinen voitti tammikuussa 2025 parinsa Tero Seppälän kanssa parisekaviestin Oberhofin maailmancupin osakilpailussa.  He sijoittuivat samalla kaudella kolmanneksi Pokljukan parisekaviestissä. Minkkinen oli kolmas kauden 2024–2025 päätösviikonlopun sprinttikilpailussa Holmenkollenilla ja ja saavutti näin ollen uransa toisen henkilökohtaisen maailmancupin palkintokorokepaikan. Hän sijoittui maailmancupin kokonaiskilpailussa seitsemänneksi, pikakilpailun cupissa neljänneksi, yhteislähdön cupissa kahdeksanneksi, normaalimatkan cupissa yhdeksänneksi ja takaa-ajon cupissa kymmenenneksi. Minkkinen voitti joulukuussa 2025 sprintissä Östersundissa ensimmäisen henkilökohtaisen maailmancupin osakilpailunsa. Takaa-ajossa hän sijoittui toiseksi. Kaksi viikkoa myöhemmin hän oli Annecyn takaa-ajokilpailussa niin ikään toinen. Tammikuussa hän sijoittui Oberhofin pikakilpailussa ja takaa-ajossa toiseksi sekä voitti parisekaviestin Tero Seppälän kanssa Nové Městossa. Hän sijoittui Otepäässä toiseksi takaa-ajossa ja kolmanneksi Seppälän kanssa parisekaviestissä. Hän sijoittui maailmancupin kokonaiskilpailussa viidenneksi, takaa-ajocupissa toiseksi ja pikakilpailun cupissa viidenneksi.

Minkkinen aloitti ampumahiihdon 13-vuotiaana vuonna 2007. Hän opiskeli Sotkamon urheilulukiossa. Koulutukseltaan Minkkinen on kauppatieteiden maisteri Itä-Suomen yliopistosta.

## Tulokset
:*Päivitetty 24. tammikuuta 2026.*

### Maailmancup
#### Yksilölliset palkintokorokesijat

#### Viestin palkintokorokesijat

## Apurahat
Minkkiselle on myönnetty urheilija-apurahaa:

* 2018 6000 €
* 2020 6000 €
* 2023 10 000 €
* 2025 20 000 €

## Lähteet